Groot verliese vir Poskantoor voorspel(Argieffoto) Die Suid-Afrikaanse Poskantoor sal na verwagting verliese van sowat R2,1 miljard aanteken vir die huidige finansiële jaar en benodig duidelikheid oor sy mandaat van die regering indien die beleërde entiteit homself wil regstel, het die nasionale tesourie Dinsdag aan LP’s gesê. “Baie moet gedoen word wat betref herposisionering by die Poskantoor. Die aandeelhouer moet die entiteit bystaan in sy mandaat om te bepaal wat die Poskantoor veronderstel is om te behaal,” het Ravesh Rajlal, hoofdirekteur by die tesourie, aan die parlementêre staande komitee oor bewilliging gesê. Rajlal het gesê die Poskantoor sou na verwagting verliese van sowat R177 miljoen vir die huidige finansiële jaar aangeteken het voor die Covid-19-krisis die situasie dramaties versleg het. Die Poskantoor het verlede jaar verliese van sowat R1 miljard getoon. Hy het gesê die entiteit is in ŉ verknorsing omdat dit nie soos ander instansies in sakeredding geplaas of gelikwideer kan word nie, kragtens sy stigtingswette. Volgens Rajlal is administrasie ŉ moontlikheid, “maar ons wil uiteraard nie daardie paadjie volg nie”. Die kern van die probleem is die Poskantoor se onvermoë om omkeerstrategieë te implementeer. “Die Poskantoor kon nie enige omkeerstrategieë implementeer nie. Die Poskantoor het die afgelope 12 jaar eintlik nie enige omkeerstrategieë ingestel nie.” Indien ŉ omkeerstrategie in plek sou wees, sou die entiteit waarskynlik in ŉ beter toestand gewees het om die wêreldwye gesondheidskrisis te deurstaan, aldus Rajlal. “Onstabiliteit op bestuursvlak dra by tot die probleme. Daar is nie ŉ werklike permanente bestuurspan nie, so daar is nie eintlik enige aanspreeklikheid wat betref swak prestasie in omkeerstrategieë nie.” Dit kom te midde van spanning tussen Stella Ndabeni-Abrahams, minister van kommunikasie, en die raad van die Poskantoor, met die voormalige voorsitter Colleen Makhubele wat die minister hof toe sleep oor haar afdanking. Minstens R11,6 miljard is die afgelope 12 jaar in ondersteuning aan die Poskantoor oorbetaal. Rajlal het gesê die Poskantoor versoek R4,9 miljard in bykomende finansiering om die onvoorsiene verliese te hanteer wat weens die Covid-19-pandemie ontstaan het.